Il-Brażiljani jinsabu ixxokkjat bit-telfa umiljanti li sofrew f’darhom illejla kontra l-Ġermanja fl-ewwel semifinali tat-Tazza tad-Dinja meta sfaw megħluba bl-iskor ta’ 7-1. It-tim nazzjonali Ġermaniż skorja l-ewwel ħames goals f’anqas minn nofs siegħa logħob. Minn dillirju ta’ ferħ u għajjat fil-bidu tal-logħba, il-partitarji Brażiljan spiċċaw maħsudin, ħadd minnhom ma jista’ jemmen dak li kien qiegħed jiġri quddiem għajnejhom. Ħadd minnhom ma seta’ jaħbi l-mistħija fuq wiċċu, b’bikja ta’ tifel jolfoq wara r-raba’ goal tal-Ġermanja tissimbolizza d-dwejjaq tal-partitarji u tal-plejers kollha Brażiljani. Ir-riżultat tal-lejla huwa l-akbar telfa għall-Brażil fl-istorja. Miroslav Klose għal Ġermanja sar ukoll it-top scorer f’din il-kompetizzjoni b’16-il gowl wara li qabeż lil Ronaldo tal-Brażil. Biex iżżid il-melħ fuq il-ferita, il-Ġermanja qabżet ukoll lil Brażil fin-numru ta’ gowls  li skorjat fl-istorja tat-Tazza tad-Dinja. Din se tkun it-tmien finali għall-Ġermanja fil-kompetizzjoni tat-Tazza tad-Dinja li se tkun qed tissielitha mar-rebbieħ tat-tieni semi-finali li se tintlagħab l-Erbgħa bejn l-Arġentina u l-Olanda.